b'\n_START_ARTICLE_\nAzerbajd\xc5\xbeanska umjetnost\n_START_PARAGRAPH_\nAzerbajd\xc5\xbeanska umjetnost je umjetni\xc4\x8dka produkcija naroda Azera i umjetnost na podru\xc4\x8dju dr\xc5\xbeave Azerbajd\xc5\xbeana i pokrajine Iranski Azerbajd\xc5\xbean u Iranu.\n_START_SECTION_\nPrapovijesna i anti\xc4\x8dka umjetnost\n_START_PARAGRAPH_\nNajstarija umjetni\xc4\x8dka djela na podru\xc4\x8dju gdje \xc5\xbeive Azeri \xc4\x8duva Nacionalni park Gobustan, oko 6.000 petroglifa iz paleolitika, mezolitika i neolitika koji svjedo\xc4\x8de o 40.000 godina prapovijesne umjetnosti na kamenu._NEWLINE_Nalazi kerami\xc4\x8dkih predmeta imaju razli\xc4\x8dite oblike, savr\xc5\xa1ene oblike i fine ukrase ornamentalnih i semanti\xc4\x8dkih motiva (\xc5\xa0ehtahi, Nahi\xc4\x8devan; Minga\xc4\x8devir. Najstariji tragovi monumentalne gradnje se mogu prona\xc4\x87i u Nahi\xc4\x8devanu i Gabalinskom rajonu, a kiklopske zidine su otkrivene u Nahi\xc4\x8devanu i Malom Kavkazu._NEWLINE_Azarski jezik, jedan od iranskih jezika, se govorio na ovom podru\xc4\x8dju prije turkizacije Azera u srednjem vijeku. Perzijska umjetnost i kultura su dominirale podru\xc4\x8djem, \xc5\xa1to se mo\xc5\xbee vidjeti u \xe2\x80\x9eTornju djeva\xe2\x80\x9d koji je izgra\xc4\x91en na mjestu starijeg paganskog hrama iz 7. ili 6. stolje\xc4\x87a pr. Kr. (Stari grad Baku), va\xc5\xbenog perzijskog sveti\xc5\xa1ta zoroastrizma._NEWLINE_Kavkaska Albanija (2. st. pr. Kr.\xe2\x80\x938. stolje\xc4\x87e) je ostavila brojne spomenike na podru\xc4\x8dju gdje danas \xc5\xbeive Azeri od antike do srednjeg vijeka. Mnogi su gradovi bili poznati po tkanju tepiha, proizvodnji umjetni\xc4\x8dkih kerami\xc4\x8dkih posuda, te zlatnom i srebrnom nakitu. Uzorci gravura i skulptura bili su \xc5\xa1iroko rasprostranjeni u vizualnim umjetnostima, kao \xc5\xa1to je kameni kapitel iz sela Sudagilan (Minge\xc4\x8daur) iz 5. ili 6. st. koji se \xc4\x8duva u moskovskom povijesnom muzeju.\n_START_SECTION_\nSrednjovjekovna umjetnost\n_START_PARAGRAPH_\nArapsko osvajanje kavkaske Albanije u 7. stolje\xc4\x87u dovelo je do prodora iranske i arapske islamske umjetnosti, te je do\xc5\xa1lo do izgradnji d\xc5\xbeamija, mauzoleja, dvoraca i drugih spomenika koje je pratilo ukra\xc5\xa1avanje raznim ornamentalnim uzorcima i ukrasima, kaligrafskim elementima (natpisi iz Kurana), plo\xc4\x8dicama i reljefima. Primjer su mauzoleji koje je u 12. st. (kada su ovim podru\xc4\x8djem vladali Seld\xc5\xbeuci) izradio Ajami Nahi\xc4\x8devani u Nahi\xc4\x8devanu, kao \xc5\xa1to je Mauzolej Momine Hatun._NEWLINE_Azeri su u to vrijeme stvorili bogatu i osebujnu kulturu, od koje veliki dio \xc4\x8dini dekorativna i primijenjena umjetnost. Ovaj oblik umjetnosti ukorijenjen od anti\xc4\x8dko doba, a predstavlja \xc5\xa1irok spektar rukotvorina, kao \xc5\xa1to su predmeti za lov, izrada nakita, graviranje u metalu, rezbarenje u drvu, kamenu i kosti, te izrada tepiha, tkanje i tiskanje, pletenje i vez. _NEWLINE_Lokalne umjetni\xc4\x8dke \xc5\xa1kole otvorene su u mjestima kao \xc5\xa1to su: Barda, \xc5\xa0emahi, Bejlagan, Gand\xc5\xbea, Nahi\xc4\x8devan i \xc5\xa0abran. Arhitektonske \xc5\xa1kole u Nahi\xc4\x8devanu, \xc5\xa0irvanu/Ap\xc5\xa1eronu i Tabrizu su me\xc4\x91u njima bile najva\xc5\xbenije. Glatki kameni zidovi s kamenom rezbarijom geometrijskih i biljnih ukrasa pripadaju \xe2\x80\x9e\xc5\xa0irvansko-ap\xc5\xa1eronskoj arhitektonskoj \xc5\xa1koli\xe2\x80\x9d _NEWLINE_Azerbajd\xc5\xbeansko tkanje tepiha je tradicionalni obrt koji je na ovom podru\xc4\x8dju bio poznat jo\xc5\xa1 u 2. tisu\xc4\x87lje\xc4\x87u prije Krista. No, razvoj tepiha potaknut nakon \xc5\xa1to je na ovom podru\xc4\x8dju zavladalo Safavidsko Carstvo. Azerbejd\xc5\xbeanski tepisi mogu se svrstati u nekoliko velikih skupina, podijeljenih prema \xc4\x8detiri geografske zone Azerbejd\xc5\xbeana:\n_START_SECTION_\nIzme\xc4\x91u Osmanlija i Perzije (15.-20. st.)\n_START_PARAGRAPH_\nPerzijsko minijaturno slikarstvo razvijalo se na podru\xc4\x8dju Azerbajd\xc5\xbeana u srednjem vijeku. Rukopisi srednjovjekovnih pjesnika kao \xc5\xa1to su: Firdusi, Nezami Gand\xc5\xbeavi, Sadi, Hafiz, Abdurrahman D\xc5\xbeami, Ali\xc5\xa1er Navoi i Amir Hosrov Dehlavi, ukra\xc5\xa1avai su minijaturama ljudi, \xc5\xbeivotinja i krajolika. U Baku djelovao je iluminator Abdulbagi Bakuvi u 15. st., a iluminacije koje su nastajale sredinom 15. st. u turkijskim sredi\xc5\xa1tima kao \xc5\xa1to su \xc5\xa0amaki nazivaju se turkijskim stilom. Utjecaj Dalekog istoka mo\xc5\xbee se osjetiti u kreativnosti mnogih minijaturnih umjetnika toga vremena._NEWLINE_Safavidska prijestolnica Tabriz u 16. st. postaje sredi\xc5\xa1te minijature i tu se doseljavaju slikari iz svih krajeva Perzije kao \xc5\xa1to je Bihzad i mnogi od njegovih u\xc4\x8denika iz Herata. _NEWLINE_Ratovi izme\xc4\x91u Turske i Irana i feudalnih sukoba me\xc4\x91u kanatima negativno su utjecali na razvoj likovnih umjetnosti u 17.-18. stolje\xc4\x87u. No, \xc5\xa1arena remek-djela vizualnih umjetnosti nastavljaju se stvarati, a Pala\xc4\x8da \xc5\xa1ekijskih kanova koju je sagradio arhitekt Hadali Zejnalabdin iz \xc5\xa0iraza 1797., jedno je od tih remek-djela. Tu su ukrasne slike ljudi i \xc5\xbeivotinja, kao i scene borbe i lova, naslikane svijetlim i \xc5\xa1arenim bojama, stvorili majstori kao \xc5\xa1to su: Abasgulu, Usta Gambar Karabagi, Aligulu, Gurban Ali, \xc5\xa0ukur i drugi. _NEWLINE_Mir Mohsun Navab (1833.-1918.) se dr\xc5\xbei za posljednjeg azerskog umjetnika stare tradicionalne \xc5\xa1kole znanosti, umjetnosti i knji\xc5\xbeevnosti. Navab iz \xc5\xa0u\xc5\xa1e je bio svestrana osoba svoga vremena, poznat kao pjesnik, umjetnik, povjesni\xc4\x8dar glazbe, astronom, tesar, kemi\xc4\x8dar i matemati\xc4\x8dar._NEWLINE_Iz \xc5\xa0u\xc5\xa1e je bila i Hur\xc5\xa1idbanu Natavan (1832.-1897.), najzna\xc4\x8dajnija pjesnikinja svog doba koja je pisala na perzijskom i azerskom jeziku, ali i nadarena slikarica krajolika, cvije\xc4\x87a i dekorativnih uzoraka._NEWLINE_\xc5\xa0tafelajno slikarstvo je bilo jako rijetko, a najzna\xc4\x8dajniji predstavnik je samo\xc5\xa1kolovani Mirza Kadim Erivani (1825.-1875.) koji je slikao portrete i iluminacije.\n_START_SECTION_\nAzerbajd\xc5\xbeanska knji\xc5\xbeevnost\n_START_PARAGRAPH_\n_NEWLINE_Azerbajd\xc5\xbeanska knji\xc5\xbeevnost (azerski: Az\xc9\x99rbaycan \xc9\x99d\xc9\x99biyyat\xc4\xb1) odnosi se na knji\xc5\xbeevnost na azerskom jeziku, koji je trenutno slu\xc5\xbebeni jezik u Republici Azerbajd\xc5\xbeanu i prvi je jezik ve\xc4\x87ine ljudi u iranskoj regiji Iranskom Azerbajd\xc5\xbeanu. Prvi primjeri azerske knji\xc5\xbeevnosti potje\xc4\x8du iz oko 1200. godine, nakon mongolskog osvajanja i pisani su arapskim pismom. Pred kraj 19. stolje\xc4\x87a, novine su po\xc4\x8dele objavljivati popularna knji\xc5\xbeevna djela. _NEWLINE_Moderna azerbajd\xc5\xbeanska knji\xc5\xbeevnost nastaje isklju\xc4\x8divo u Azerbajd\xc5\xbeanu, premda puno Azera \xc5\xbeivi i u Iranu.\n_START_SECTION_\nModerna azerbajd\xc5\xbeanska umjetnost\n_START_PARAGRAPH_\n\xc5\xbdanrovi satiri\xc4\x8dne grafike pojavili su se izdavanjem \xc4\x8dasopisa \xe2\x80\x9eMola Nasrudin\xe2\x80\x9d po\xc4\x8detkom 20. stolje\xc4\x87a i razvojem izdava\xc5\xa1tva. Azim Azimzade osniva\xc4\x8d je satiri\xc4\x8dke grafike Azerbajd\xc5\xbeana, a poznat je po o\xc5\xa1trim karikaturama i groteski dru\xc5\xa1tvene nejednakosti, neznanja, fanatizma i tla\xc4\x8denja diktatura._NEWLINE_Bahruz Kangarli, jedan od utemeljitelja realisti\xc4\x8dnog \xc5\xa1tafelajskog slikarstva Azerbajd\xc5\xbeana, prvi je azerbajd\xc5\xbeanski umjetnik koji je dobio nepotpuno stru\xc4\x8dno obrazovanje (1926.)._NEWLINE_Muzej neovisnosti Azerbajd\xc5\xbeana, gdje nastaju nacionalni simboli Azerbajd\xc5\xbeana (nacionalni grb i dr\xc5\xbeavna zastava), osnovan je u Bakuu 1919. godine, nakon uspostave Azerbajd\xc5\xbean Demokratske Republike. Simbole Azerbajd\xc5\xbeana je dizajnirao Alibej Husejnzade (1864.-1940.), spisatelj, filozof i slikar iz Saljana._NEWLINE_Prva umjetni\xc4\x8dka \xc5\xa1kola u kojoj su stvoreni novi \xc5\xbeanrovi likovnih umjetnosti pod utjecajem sovjetskog re\xc5\xbeima otvorena je 1920. godine u Bakuu. U njoj su \xc5\xa1kolovani umjentici kao \xc5\xa1to su: Farhad Halilov, Mihail Abdulajev, Satar Bahlulzade, i dr._NEWLINE_Godine 1928. odr\xc5\xbeana je prva umjetni\xc4\x8dka izlo\xc5\xbeba Azerbajd\xc5\xbeanske unije mladih umjetnika, a prvi kongres azerbajd\xc5\xbeanskih umjetnika odr\xc5\xbean je 1940. godine. Mihail Abdulajev, Tahir Salahov, Vidadi Narimanbekov, Satar Bahlulzade, Togrul Narimanbekov, Gejsar Ka\xc5\xa1ijeva i drugi, bili su poznati umjetnici sovjetskog Azerbajd\xc5\xbeana u drugoj polovici 20. stolje\xc4\x87a. Tahir Salahov zaslu\xc5\xbean je za pionirsku verziju "te\xc5\xa1kog realizma" koji je iskrenije prikazivao turobnu stvarnost \xc5\xbeivota radnika, za razliku od tada poticanog idealizma socijalisti\xc4\x8dkog realizma. Nadalje, Elbej Rzagulijev i Arif Husejnov i drugi posve\xc4\x87eni su povijesnoj pro\xc5\xa1losti, tradicijama i obi\xc4\x8dajima azerbejd\xc5\xbeanskog naroda. Maral Rahmanzade bila je prva azerbajd\xc5\xbeanska umjetnica koja je stekla profesionalno umjetni\xc4\x8dko obrazovanje i postigla veliki uspjeh u sferi \xc5\xa1tafelajnog slikarstva i ilustracija knjiga.'